Kaliňák, Robert, podpredseda vlády a minister vnútra SR (2017-12-05):
Ďakujem pekne, pani podpredsedníčka. Čiže ešte raz sa k tomu vrátim. Ktorý z poslancov alebo ktorýkoľvek z aktérov SMER-u prepísal mestský majetok na svoju vlastnú firmu, ktorý? To je škandál, v tom by ste pálili hranice pre čarodejnice na námestiach, to tak je. A to, že to tolerujte a že vám to vôbec nevadí, dokonca obhajujete, jasne ukazuje, aká je vaša pravá tvár, že ste Bratislavčanov pripravili o 20 mil., to medzi tým je ľahká matematika. Za rok na tom zarobil pán Sulík 20 mil. Takže všetci, ktorí boli v tej súťaži, o ktorej vy hovoríte, boli hlúpi. Všetci boli hlúpi, len ten, ktorý to potom kupoval od pána Sulíka, bol múdry, ktorý mu dal 20 mil. navyše. Tak je? To nám chcete všetkým nahovoriť, že zase, že to je úplne v poriadku? Však o tom sú tie svedecké výpovede, ako sa tie obálky otvárali a ceny upravovali, to je, pani poslankyňa, ten hlavný problém. Ale rovnako so šťastím starého prípadu. (Reakcia z pléna.) Lebo som sa to dozvedel včera, pán poslanec, alebo predvčerom, keď mi to doniesli, povedať bývalí pracovníci OLA a, samozrejme, samozrejme, hlavný problém je, že píše sa rok 2004 a tak ako pán Matovič už mal to šťastie, že je to premlčané. No ale vráťme sa ešte k tomu, čo hovoril pán Baránik. Pán Baránik, ja vám chcem povedať iba jednu vec, že ja keď som nastúpil do polície a to, čo vy kritizujete, sú vaši funkcionári, sú vaši funkcionári. Viceprezident Policajného zboru ostal z vašej vlády, ja som nerobil čistky personálne. Krajský riaditeľ polície je z vašej vlády v Bratislave, z vašej, stal sa krajským riaditeľom počas vašej vlády. Okresní riaditelia detto. To znamená, pán Baránik, ako sa hovorí, do vlastného hniezda teraz kritizujete. Ja som veľmi rád, že tento rok popri, viete, keď ja som prišiel k polícii, tak prvoradé bolo modernizovať ich zásahovú výstroj. To znamená, keď som prišiel k polícii, jazdili na žigulákoch, takých tým kombičkách starých 2104. Pamätáte si to? Na Ladách Nivách, na Favoritoch a bolo asi 20 Fabií z roku 2002 z 8-tisícového autoparku. Čiže museli sme modernizovať to, aby policajti, ktorí mali hrdzavé autá, nesvietilo im svetlo, zastavovali iných vodičov a vyčítali, že majú hrdzavé autá a nesvieti im svetlo. Tak to bol akože hlavný problém. Potom sme ich prezbrojili, potom sme ich obliekli, vybavili ich technikou, zmodernizovali celý systém, aby sme mohli chytať aj daňových podvodníkov. No a teraz je cesta presne na tej infraštruktúre. Neviem, v ktorom obvode bývate v Bratislave, ak je to tajné, tak mi to nepovedzte, ale ak napríklad, myslíte, najhoršie oddelenie bolo v Dúbravke donedávna. Ako ste si mohli všimnúť, keď pôjdete okolo, už je rekonštruované. To isté sa deje s Okresným riaditeľstvom Bratislava IV, zrekonštruované Okresné riaditeľstvo Bratislava I, dve oddelenia v Bratislave V, ktoré boli najhoršie v Petržalke, vo Vrakuni, na Trnávke, a budúci rok budú dokončené všetky v Bratislave. A nevyčítam vašej vláde, že sa to nerobilo, myslím si, že pán poslanec Grendel potvrdí, aj oni sa snažili o to, aby to mohli zmeniť vyzbrojenie, po 20 rokoch zmeniť pištole. No len proste niekedy to proste nevyjde cestou 85 námietok a podobne. Jednoducho, áno, veľmi ma to trápi, čo hovoríte. Veľmi ma trápi to, aké sú nedôstojné podmienky v mnohých policajných staniciach. A je to jedna z priorít, ktorú máme na tieto štyri roky, po tom, čo sme splnili výmenu mobilného parku, čo sme splnili modernizáciu systémov, ktoré riešia, prezbrojili, obliekli atď. A ten zúfalý stav, ktorý bol v roku 2006, bol naozaj mimoriadne zúfalý. To isté platí, ako som povedal, aj o tých jednotlivých funkcionároch, čiže tí ostali. My sme nerobili čistky politické, ako vy hovoríte, že „naša polícia“, „my dirigujeme“, „my nariaďujeme“, „my hovoríme“. To isté platí o prokurátoroch. Pán poslanec Baránik, pán generálny prokurátor Jaromír Čižnár bol menovaný za krajského prokurátora v roku 2004, teda za druhej vlády Mikuláša Dzurindu. (Reakcia z pléna.) Dzurinda? Fíha! To mi hovoríte novinku, to mi porozprávajte niečo o tom, rád sa poučím, akým spôsobom to je, pretože pokiaľ sa mýlim, tak váš pán predseda bol ten, ktorý ho do politiky, ktorý ho do politiky doniesol. Veď SDKÚ nominovala Sulíka do OLO, nie? Veď to je... Nie? Však vy ste sa narodili z SDKÚ? (Reakcie z pléna.) Sulík bol predsa poradcom ministra Mikloša. Či sa mýlim? Či už...? (Reakcie z pléna.) Je to tak? Výborne! Ja sa z toho teším, lebo, viete, pani poslankyňa, zodpovednosť za svojho predsedu je a pán predseda tých 20 mil. Bratislavčanom zobral a všetci to vedia a vy sa s tým proste neviete vysporiadať, to je celý problém. Dneska sme sa pobavili o predaji pohľadávok, kedy ja som kúpil za 100 % a je mi to vyčítané, a tuná pán Rajtár predal za 0,38 %, schválil ten predaj. Zo 4,5 mil. eur – eur – bolo zrazu 18-tisíc. To vám nevadí? To je v poriadku? To je všetko oukej? To ste všetko urobili, tú ekonomickú úžasnú, brilantnú politiku? A potom príde vlastne váš daňový, odvodový bonus, na ktorom ste zaťali sekeru mínus miliardu eur. To je tá, presne obnos, o ktorej sa bavíme. Čiže to je len reakcia na to, čo ste povedali vy. Pán poslanec Grendel, no keď teda boli tie podozrenia, pán poslanec, no tak snáď ste boli na ministerstve vnútra a vy a váš kolega Daniel Lipšic bol minister vnútra, tak prečo ste to nevyšetrili? Prečo ste to nevyšetrili, tú voľbu generálnej prokuratúry o tom, že sa vlastne tam išlo podplácať koaličných poslancov? Veď ste tu, ako vy hovoríte, všetku moc mali. Tak ja vám chcem povedať jednu vec, no myslím si hlavne preto, že ani vy, ani pán Daniel Lipšic nemajú nástroje na to, aby nariaďovali, kto má byť na vine. To sú predsa orgány činné v trestnom konaní, tak ako ju nemám ja. Čiže vráťme sa k tomu, aby sme si objektívne povedali, ako je to naozaj, a nepoužívali veci, ktoré nie sú pravdivé. Áno, pamätám si to aj ja, že vtedy tam bolo veľa problémov, ale svetlo do tej voľby priniesla až kauza Sasanka, ktorá nám preukázala, že tunák predseda SaS-ky, neviem, kedy vám príde odpoveď cez mail, aby ste mohli reagovať na toto, že príde vlastne na raňajky radiť sa, koho má SaS-ka zvoliť za generálneho prokurátora. S pánom Kočnerom. A zrejme, hovorím, pán Kočner nevybral pána Rajtára do prvej desiatky na kandidátku, preto naňho dnes útočí. Ale faktom je, že vaša strana, váš poslanecký klub sa skladal na základe previerok pána Kočnera. A spolu ste vyberali generálneho prokurátora. Pán Baránik, povedzte mi, ako je toto zlučiteľné s tým, čo tu hlásate? Že váš predseda sa stretáva s pánom Kočnerom a vyberali, kto bude generálny prokurátor, keď vám to dnes tak vadí. Ako také sa niečo stalo v SMER-e alebo v ktorejkoľvek inej strane? Viete, ja si pamätám, bola taká fotka – nehajme to tak. (Smiech v sále.) Nehajme to tak, to by som už príliš odbáčal od témy. No a ešte aby som odpovedal na vecnú pripomienku pána Kotlebu. Pán poslanec, to, čo nám vyčítate, v podstate bol zámer. Áno, od leta naozaj narástli rozdiely medzi vyšetrovateľmi okresnej štruktúry, krajskej a vrcholovej prezidiálnej. A nie je to len NAKA. Tie stupne sú štyri de facto. My sme vlastne zvýšili motivačné u tých policajtov základnej služby o 103 eur a postupne sa stávali veci, že policajtovi je hrozne dobre na tom obvodnom oddelení a nechce nijakým spôsobom postúpiť. Ja nahovorím, že nie je dobré, aby 
25-ročný slúžiaci policajt bol na obvodnom oddelení, to je dobré, ale nie všetci. Je také jedno oddelenie, na ktoré rád chodím, kde sú všetci chlapi cez štyridsať, cez štyridsaťpäť, prakticky jedného mladého tam majú. Hej, skúsení, ktorých nikto neoklame a naozaj v tom svojom obvode majú absolútny poriadok. Potom okresná kriminálka je fajnová robota. A naozaj jedna z mojich najobľúbenejších, keby som bol policajt, rád by som ju robil, proste to je niečo, čo má človek naozaj rád. A my nevieme motivovať, aby išli na krajskú, ktorá je náročnejšia a ďalej potom na NAKU. A to isté platí o okresnom vyšetrovateľovi na kraji. Teraz, po tom, čo sa stalo, sa nám rozhýbali, kedy sa nám začínajú na uvoľnené miesta hlásiť okresní vyšetrovatelia, aby mohli ísť na kraj, a krajskí, aby mohli ísť na NAKU. Proste tá rozdielnosť bola vtedy taká malá, že nemalo význam a kariérny postup vlastne bol iba niekoho, keď chcel, že chcem byť bližšie k Bratislave alebo chcem ísť na, byť v krajskom meste, lebo tam mám byt. Čiže my sme sa snažili rozhýbať to, aby vlastne bola tá motivácia, že naozaj oplatí sa na sebe pracovať a ísť do vyššej štruktúry. A ak to je tak vnímané, ako hovoríte, tak mi je to ľúto, lebo takto to myslené nebolo. A išlo o to, aby vlastne tá konkurencia tam nejakým spôsobom, samozrejme, bola, pričom uznávam absolútne, že zvyšovanie platov policajtov je téma dňa. Je to vec, na ktorej by sme sa mali všetci dohodnúť, ak chceme, aby sme nerobili výber, á, aby sme nerobili nábor, ale robili výber. Toto už raz bolo, a nebudem to nikomu vyčítať, nikoho chyba, ale v roku 2002, 2003 tiež to bolo spôsobené možno nejakou ekonomickou situáciou, naozaj bol brutálny, brutálny podstav v polícii a začal sa robiť nábor. Dodnes mnoho tých policajtov, to percentuálne zloženie tých problematických policajtov práve pochádza z tohto obdobia a potom niekedy aj neskôr. To znamená, vždy, keď sa začal robiť výber a bolo atraktívne to zamestnanie, najmä platovo, tak sa kvalita policajtov zásadne zvyšovala, pretože naozaj chceli ísť za tou mzdou, pretože mnohí chceli byť policajti, ale kvôli tomu platu, ktorý nie je úplne ideálny, to nie je. Dnes ten plat je naozaj lepší, konkurujeme, ale nie dostatočne, a preto verím, že budúci rok, keď sa bude hovoriť o všeobecnom prerozdelení tabuliek pre štátnych zamestnancov, ktorí naozaj sú mnohí pod tou úrovňou minimálnej mzdy a musí sa im doplácať, tak sa to bude týkať nielen policajtov, ale aj Zboru väzenskej a justičnej stráže, ktorý má takisto mimoriadny podstav, a, samozrejme, aj ostatné ozbrojené zložky. Takže to, čo, ešte posledná poznámka k tomu, čo tam ešte jedna vec bola, že mnohí používali, že prečo majú oni iný príplatok na bývanie a prečo iný niekto iný. No chcem vám oznámiť, že ono sa to iba volá príplatok na bývanie, tak to bolo kedysi nešťastne v zákone napísané. V skutočnosti by sme dneska, keďže sa nerobila zmena zákona, mali to nazývať diferenčný príplatok, ktorý má zohľadňovať tak vertikálne, ako aj horizontálne rozdelenie, že nie som vo veľkom meste, som v malom meste a moja práca je menej zaťažujúca, napríklad keď robím na zbraniach a strelive, kde registrujem zbrane, ako keď robím na PPÚ v krajskom meste. Čiže to sa ešte potom legislatívne upraví, len oni si zle vykladajú, že je to príspevok na ich bývanie. Nie je to tak, len sa to tak blbo volá, ale skutočný záujem bol, aby to bol diferenčný príplatok z pohľadu typu služby a geografického umiestnenia v rámci Slovenska. Všetkým vám veľmi pekne ďakujem za pozornosť. To bola reakcia na faktické poznámky.